Per Clausen (EL), 2010-03-05:
Nu er det vel sådan, at indførelsen af elbiler i Danmark og det, at brugen af elbiler får et rimelig stort omfang, er en forudsætning for, at der vil eksistere personbiltrafik af nogen som helst størrelsesorden i fremtiden i Danmark, for det er i hvert fald ikke muligt at forestille sig, at den kan opretholdes i noget større omfang baseret på benzin og diesel i fremtiden, og de alternative modeller, der har været fremme, med biobrændsel og andre ting, giver jo også en lang række grundlæggende miljømæssige problemer.
Så hvis man ønsker, at der skal være personbiltrafik i Danmark i fremtiden – og det skal der være i forhold til en række transportopgaver i Danmark – så er elbiler uden tvivl det bedste bud.
Og det siger jeg vel vidende, at jeg jo sådan selv har tilhørt dem, der i mange år har forsøgt at opretholde opfattelsen af, at brintbiler var svaret på de udfordringer, vi stod over for, når det handlede om at få nogle biler, der var i stand til at køre effektivt.
Det hænger sammen med batteriproblemer og andre ting.
Og det er da også rigtigt, at man næppe kan forestille sig, at hele jordklodens behov for personbiltrafik i fremtiden kan løses af elbiler, medmindre der sker en meget stor reduktion i antallet af personbiler – det sker da nok også, men elbiler er altså en vigtig del af det.
Så kan man spørge: Jamen er det så staten, der skal sørge for, at den nødvendige infrastruktur er til stede?
Der tror jeg i hvert fald, at man er nødt til at tage højde for, at det jo er vigtigt, at infrastrukturen kommer sådan rimelig hurtigt.
Altså, det kan jo ikke være, ligesom da biler i al almindelighed kom til Danmark, og man langsomt, men sikkert, opførte benzinstationer hist og pist, alt efter hvor der var behov for dem, for her er jo tale om, at der skal ske en udskiftning af teknologi rimelig hurtigt, og der er det vigtigt, at infrastrukturen er til stede.
Jeg synes også, det er meget vigtigt, at man sørger for, at infrastrukturen, om man så må sige, ikke er underlagt en eller anden form for privat monopoldannelse, som kunne få konsekvenser for den adgang, der kunne være til at benytte de her opladestationer.
Så derfor synes jeg for så vidt, det virker meget fornuftigt og logisk sammenhængende at sige, at det er en af de infrastrukturopgaver, som staten tager på sig, også fordi vi faktisk har rigtig dårlige erfaringer med, at infrastruktur overlades til private firmaer.
Et sådant privat firma, der får monopol, skal nemlig kontrolleres ved et så omfattende sæt af bureaukratiske foranstaltninger og regler, at der til sidst overhovedet ikke er nogen, der kan finde ud af, hvad de går ud på.
Så derfor tror jeg sådan set, at når man har at gøre med sådan nogle ting som det her, er det meget fornuftigt, at det offentlige går ind og foretager investeringerne.
Enhedslisten er sådan set indstillet på at gå meget positivt ind i behandlingen af det her beslutningsforslag.
Vi er jo godt klar over, at realiteterne vil blive, at det bliver drøftet mellem forligspartierne, og så må vi så se, hvad der kommer ud af det, men vi vil i hvert fald meget gerne skubbe på, så godt som vi kan, for at sikre, at man skaber de nødvendige forudsætninger for, at elbiler kan komme til at få en central placering i persontrafikken i fremtiden, og at elbiler også kan spille en nødvendig og meget positiv rolle i forhold til at sikre, at vi udnytter vedvarende energikilder på en fornuftig måde i det danske elsystem.